JY LEES NOU Hier’s die boom van die jaar!
Elke jaar aan die begin van September, as die bome begin bot, word ons herinner aan hoe besonders bome is en daar word ’n boom van die jaar aangewys. Vanjaar is dit die beurt van die gewone wildevy of wurgvy (Ficus thonningii).
’n Paar interessante feite
Daar is meer as 850 soorte ficus-bome in die wêreld, en bome met eetbare vye is deel van dié familie. Die Ficus thonningii is ’n besonder groot, inheemse boom wat dié tyd van die jaar begin vruggies dra en so voëls lok. Hierdie ficus het ’n baie aggressiewe wortelstelsel en moenie naby ’n gebou of swembad geplant word nie. Dis immergroen en lyk veral mooi in groot oop stadsruimtes, soos op die plein voor Kaapstad se stasie. Jy kan dit suksesvol in ’n pot plant en op jou stoep of patio sit, of ’n klein boompie gebruik vir bonsai-kuns.
Wildevyeboom by Universiteit van Pretoria. FOTO Wikimedia
Algemene wenke vir die plant van ’n boom
Spit ’n groot gat van ten minste 1 meter diep. Vul dit met genoeg goeie kompos en ’n hand vol beenmeel. Verwyder die plastieksak waarin die boom geplant is en maak die wortels effe los. Plaas in gat en vul met grond. Maak goed nat. Sorg dat die boom goed nat bly tot die wortels gevestig is.